Două adolescente își fac poză la posterul cu „Toți diferiți, toți egali” al ilustratoarei Sorina Vazelina. În camera de lângă, Izomorphism și Ellipsis ale lui Sorin Oncu încearcă să exploreze ce e dincolo de relațiile acceptate acum în societatea românească. Artistul s-a dus, dar creațiile sale fac ca întrebarea să rămână.

E prima zi a primului eveniment Pride din Timișoara. Vreodată. În ciuda multiculturalismului, toleranței și spiritului de frondă al bănățenilor, reacțiile creștinopate n-au întârziat. Și asta fără să fi existat vreun marș sau vreo paradă LGBT+ pe străzile orașului lui Robu.

Reacționarii au venit pe-o filieră care flirtează cu legionarismul. Dar n-au lipsit nici credincioșii de școală nouă, care s-au poziționat loud and proud împotriva evenimentelor. Eu am fost la primele două dintre ele, organizate de grupurile timișorene Identity.Education (în parteneriat cu Asociația Timișoara Capitală Culturală Europeană – TM2021) și eQuiVox, apoi am sunat organizatori și participanți, ca să aflu ce s-a întâmplat în prima săptămână Pride din Timișoara, cea care a deschis luna Pride, care va fi încununată cu parade în București și Cluj.

Până atunci însă iată ce s-a petrecut în orașul cu „civilizație superioară”:

28.05. Sondajul lui Cojocnean: Se apropie săptămâna cu pricina. Un profesor de sport – fost revoluționar și health MLM-ist, care acum câțiva ani ducea povara luptei împotriva hoardelor de musulmani care n-au mai venit – lansează un sondaj în stil Robu: „Ești de acord cu exprimarea în public a activității homosexualilor realizată pe banii contribuabililor la Timișoara în 6-9 iunie?”.

Acest Mărincuș de Timișoara.

01.06. Manipularea din presă: Cu o zi înainte de a începe, hop și activenews.ro în joc. Site-ul de știri nefiltrate favorit minorității LGDFC+ (legionari, gardă de fier, conservatori și alții) preia o parte din comunicatul organizatorilor. Publică o poză cu Trudeau în mijlocul unui marș Pride (repet, la Timișoara nu s-a pus problema de așa ceva) și-i dă cu sfintele bold și italic în concepte demonice ca „parteneriatul civil”, „Fondul Comunitar” sau „Storytelling ca instrument al schimbării”. Oribile alăturări de cuvinte, dar frumos mod de a mima imparțialitatea.

Preşedintele Comunității Bisericilor Creştine Baptiste Timişoara dă și el un comunicat pe propriul profil de pe rețeaua lui Zuck. Cere ca în oraș să „existe un climat în care să poată fi cultivat respectul pentru sanctitatea vieții şi demnitatea umană”. Poate nu știai, dar când cauți în dicționarul ilustrat al limbii române după „ironie”, dai de poza acestui domn.

03.06. Primul Pride în Timișoara: Merg la expoziția de deschidere – Perspective personale – unde 15 artiști timișoreni din comunitatea LGBT+ și prietenii acesteia expun 13 lucrări cu această tematică. Mulți tineri, unii dintre ei și cu părinți, se uită atent la artă.

În deschidere, vorbește Andreea Rădulescu de la Identity.Education, o asociație pe care a inițiat-o împreună cu ai ei. „E despre a arăta că prin educație și prin faptul că vorbești deschis despre anumite lucruri, ele nu mai sunt considerate tabu”, spune ea.

04.06. Cruciada anti-gay pe social media: Treaba se intensifică. Asta pentru că seara se ține la Casa Artelor (aflată în subordinea Direcției Județene pentru Cultură Timiș) discuția „Perspective legale – despre drepturile persoanelor LGBTQI+ şi parteneriatul civil”. La eveniment sunt prezenți și Patrick Brăila (Asociația Accept) și Vlad Viski (Asociația MozaiQ).

Cuplul căsătorit în Danemarca. Fotografie de Dana Moica, via eQuiVox / Identity.Education

Aici a participat și un cuplu gay căsătorit în Danemarca, format dintr-un român și un brazilian. Roland și Sandro s-au cunoscut în Germania, în 2015. „Problema e că în lipsa recunoașterii căsătoriei noastre în România nu pot să profesez în domeniul în care mi-am făcut masterul. În Germania, eu eram cântăreț de operă”, îmi povestește Sandro. Cumva, se află în situația Coman-Hamilton, adică primul cuplu gay care dorește recunoașterea căsătoriei lor în alt stat, chiar dacă oficializarea nu se practică în țară. Cel mai recent, instanțele românești au decis doar dreptul de ședere în calitate de soți.

Peste drum de clădire, apar două grupuri. Primul e format din niște băieți care arată a stadion, veniți la control. Nu trece de intrare, așa că pleacă după două minute. Despre al doilea îmi povestește unul dintre băieții de la pază: „Erau de la ceva biserică catolică. Sunt dintre ăia care organizează marșul anti-avort. Au zis că «protestează prin rugăciune, să le deschidă Dumnezeu mințile și sufletul» celor de dinăuntru”.

Asta aduce toată oala conservatoare la punctul de fierbere.

„O astfel de manifestare nu poate fi deloc asociată cu Capitală Culturală Europeană, deoarece promovarea mișcării LGBTQ+, nu reprezintă un act de cultură, ci un demers menit să distrugă familia, valorile ei, și în final societatea”, e predicția apocaliptică de la Comunitatea Regională Penticostală din Arad, preluată de activenews.

Ziua de Vest scrie că timișorenii sunt „oripilați de evenimentele «culturale»”. La fața locului, n-am văzut niciun oripilat. În articol, autorul anonim dezvoltă că „timişorenii aşezaţi şi cu o anumită educaţie nu au apreciat ceea ce au văzut”. Ai ghicit, se referă tot la Cojocnean. Iar printre influensării locali care au promovat această piesă grea a fost și Virgiliu Pop.

Ca orice bun om de știință, Pop s-a poziționat împotriva invaziei musulmanilor și folosește site-uri precum Breitbart sau Zero Hedge pentru a combate ecologismul.

04-05.06. Consilier local vs Pride! Un colaj cu poze înfiorătoare folosesc drept cap de știre pentru părerea unui consilier județean, Mihăiţă Bojin, care „a luat atitudine împotriva manifestările din seria Pride care au loc la Timişoara zilele acestea”. Autoarea preia tot blabla-ul dintr-un – cel mai probabil – comunicat de presă, ajuns apoi postare de Facebook.

În realitate, colajul n-are nicio treabă cu Pride-ul Timișorean. Dar prinde super bine la a crea istericale în rândul reacționarilor. Și – evident, detaliu omis – domnul consilier Mihăiță zice că este predicator la Biserica Baptistă Emanuel din Timișoara.

06.06. Coming-out: În spațiul Ambasada oameni din comunitate își spuneau poveștile de coming out, prin care au început să-și dezvăluie identitățile față de părinți sau apropiați. Peste drum și-a făcut apariția din nou un grup de ultra-creștini. O persoană din organizare s-a dus chiar să-i cheme înăuntru.

„Nici măcar nu mi-au răspuns la salut”, îmi zice ea, împăcată că măcar a încercat.

Conferința UVT. Fotografie de Adrian Oncu, via eQuiVox / Identity.Education

07.06. Creștini la dezbatere: Grupul eQuiVox a găzduit la Universitatea de Vest din Timișoara (UVT) conferința „LGBTQ+ Încotro? Perspective și Retrospective”, unde au vorbit reprezentanți ai asociațiilor din țară. „Acolo a apărut și un grup de patru-cinci persoane, care aveau tricouri cu Hristos a-nviat”, îmi zice Teodora, coordonatorul grupului. După ce au confirmat că nu au venit să deranjeze buna desfășurare a evenimentului, li s-a permis accesul în sală.

„Într-adevăr, nu au întrerupt evenimentul, ci doar au pus întrebări la sesiunea de întrebări și răspunsuri, de genul «când se va implementa agenda homosexuală?» sau «când va avea UVT băi neutre?». Le-a răspuns Florin Buhuceanu pe un ton foarte demn. Au părut deschiși la dialog”, îmi spune Teo și răsuflă ușurată.

Asta deși au primit amenințări și instigare la ură pe paginile lor de Facebook și, evident, în subsolul site-urilor de știri. „Hitler de trăia”, „dezaxaților!”, „lgbtiști intoneranți” – știi tu, clasicele. Teo presupune că cel mai tare i-a deranjat această colaborare cu universitatea timișoreană.

08.06. Cetățeanul care s-a plâns: În cadrul evenimentului Launmomentdat în Parc, tot eQuiVox a organizat un picnic și o ediție specială a jocului Cards Against Humanity, mai precis Pride Pack. Evenimentul era sub semnul întrebării, după ce „un cetățean a depus plângere la Primărie”, iar Comisia de Ordine Publică intenționa să-l interzică, pe motiv de „eveniment LGBT nedeclarat”. Treaba se rezolvase a doua zi (miercuri), iar sâmbătă s-a desfășurat fără vreun eveniment special.

Document primit inițial de la Primăria Timișoara, via eQuiVox

„Au venit oamenii. S-au jucat cu noi și s-au bucurat de muzica festivalului. Îți dai seama că au dat târcoale persoane care arătau a huligani de fotbal sau Noua Dreaptă, că-i recunoșteau jandarmii. Chiar și Cojocnean. Dar nu au perturbat cu nimic”, îmi zice Teo.

Seara a fost party în clubul Capcana, la care au participat peste 250 de oameni, atât din comunitate, cât și prieteni. În ciuda unui desen cu svastica de la intrarea în club, petrecerea s-a desfășurat fără incidente.

10.06. Agenda satanistă a gay-ilor: Unul dintre participanții la conferința de vineri își publică pe blog experiența. Nimic special, dar ilar e felul în care a fost preluat textul pe un alt blog, numit NewsNet Creștin: „Dezvăluiri despre agenda satanistă a comunității LGBT”. Știi deja, e doar un pas de la parteneriat civil la satanizarea poporului ăsta sfânt. Bloggeri, bloggeri pretutindeni!

11.06. Crucea transformată în curcubeu. Cea mai gravă întâmplare a fost desenarea unei cruci peste afișul cu steagul-curcubeu chiar din centrul orașului. „Nimeni nu știe când a fost mâzgălit geamul din centrul Timișoarei. Organizatorii expoziției bănuiesc că totul s-ar fi întâmplat luni, înainte de prânz, când au și fost sesizați de un prieten”, preciza un site de știri locale. Cert e că ea a fost ștearsă, după care a apărut la loc, după care a fost transformată, cu haz, într-un curcubeu.

Party-ul la Capcana. Fotografie de Adrian Oncu, via eQuiVox / Identity.Education

Luna Pride continuă cu paradele din Cluj și București

Pentru Timișoara a fost prima dată când a avut loc o astfel de săptămână LGBT+.

„De-a lungul a peste 20 de ani de interacțiune uneori de-a dreptul contondentă cu varii protestatari, discuțiile de la Timișoara cu dumnealor au fost blânde. Au înțeles, sper, prin ce trece o familie gay care trebuie să își justifice la fiecare pas existența, cu câte acte notariale ar trebui să ne înarmăm constant la fiecare pas mărunt sau mai important din viața noastră. Dacă dumnealor susțin pe mai departe că singura formulă de familie acceptată în societate este căsătoria, curată fatalitate! Exact asta vom cere pentru a ne proteja viața de familie. Avem zero alternative la căsătorie, în absența legii parteneriatului civil. Ori asta, cu tot discomfortul de care suferă dumnealor, nu poate dura la nesfărșit”, mi-a spus Florin Buhuceanu de la Accept.

Deși primarul Robu a fost un susținător aprins al referendumului pentru familie din octombrie, anul trecut, și este recunoscut ca unul dintre primarii homofobi ai României, de data asta s-a ținut departe de activitățile Pride din oraș. Au fost câteva voci care l-au mustrat pentru „rușinea trăită în Timișoara”, dar ei sunt acei oameni care se cred salvatorii, cei care îți promit întoarcerea la vremurile alea bune și simple (care, de fapt, n-au existat niciodată).

Între timp, cei despre care istoria a demonstrat că au fost adevăratele victime se ridică și își cer drepturile. Indiferent CÂT CAPS LOCK folosesc site-urile de propagandă ultra-ortodoxă.

PRIDE Week TM s-a încheiat ieri, 13 iunie, cu ultima zi a expoziției „Perspective personale”. În cadrul lunii mondiale Pride, în România a mai început Cluj Pride, după care urmează Bucharest Pride.